Καθεστώς τείνουν να γίνουν οι ομοφοβικές και ρατσιστικές επιθέσεις στο Ρέθυμνο, με τα κρούσματα να πολλαπλασιάζονται, έχοντας μάλιστα ως δράστες παιδιά ακόμα και κάτω των 20 ετών.

Την περασμένη Κυριακή ένας 30χρονος κατέληξε στο νοσοκομείο βαρύτατα χτυπημένος έπειτα από απρόκλητη επίθεση που δέχτηκε μαζί με φίλο του στο κέντρο της πόλης.

Οπως κατήγγειλε ο ίδιος ο 30χρονος, που κατάγεται από το Μεσολόγγι αλλά ζει κατ’ επιλογήν τα τελευταία χρόνια στο Ρέθυμνο έχοντας ολοκληρώσει το μεταπτυχιακό του στο Πανεπιστήμιο Κρήτης, τα ξημερώματα της Κυριακής τού επιτέθηκαν αναίτια τρία άτομα, τα οποία ούτε γνώριζε ούτε είχε ξανασυναντήσει ποτέ.

Η επίθεση έγινε περίπου στις 2.30 τα ξημερώματα και ενώ επέστρεφαν στο σπίτι ο ίδιος μαζί με έναν φίλο του. Τότε είδαν τρία άτομα να κατευθύνονται προς το μέρος τους και να τους επιτίθενται με μανία.

Ο φίλος του κατάφερε να διαφύγει, ωστόσο τον ίδιο τον έριξαν κάτω και τον χτυπούσαν με κλοτσιές και μπουνιές αποκλειστικά στο κεφάλι, χτυπήματα που ο ίδιος χαρακτηρίζει δολοφονικά.

Ο ίδιος μιλώντας στην τοπική εφημερίδα «Κρητική Επιθεώρηση» τονίζει πως δεν μπορεί να γνωρίζει τον λόγο για τον οποίο έγινε στόχος και αν αυτό σχετίζεται με τη σεξουαλική του ταυτότητα.

Για το περιστατικό έχουν ήδη γίνει συλλήψεις δύο Ρεθυμνιωτών 20 και 22 ετών, οι οποίοι χθες το απόγευμα οδηγήθηκαν στον εισαγγελέα, ενώ αναζητείται και ο τρίτος δράστης ο οποίος, σε αντίθεση με τους δύο συλληφθέντες, δεν έχει αναγνωριστεί από τα θύματα. Στους δύο απαγγέλθηκαν κατηγορίες για επικίνδυνη σωματική βλάβη και αφέθηκαν ελεύθεροι ώς τη δικάσιμο.

Τα τελευταία χρόνια η στοχοποίηση προσώπων από τους «νταήδες» του Ρεθύμνου αποτελεί κοινό μυστικό.

Μέλη κοινωνικών οργανώσεων, μετανάστες, μέλη της LGBT κοινότητας έχουν κατά καιρούς βρεθεί στο στόχαστρο, απλά και μόνο για επίδειξη δύναμης και χωρίς άλλο ιδιαίτερο κίνητρο, πολλές φορές ακόμα και ως μέσο εκτόνωσης.

Την ίδια εντύπωση μεταφέρει και ο 30χρονος, θύμα της τελευταίας επίθεσης (από την ίδια δήλωσή του στην «Κρητική Επιθεώρηση»): «Νομίζω ότι αυτοί οι άνθρωποι ήθελαν να εκτονωθούν εκείνη την ώρα. Μας είδαν στον δρόμο να περπατάμε, τρώγαμε, μπορεί να σκέφτηκαν ότι είμαστε ζευγάρι και μας επιτέθηκαν γιατί θεώρησαν ότι είμαστε ευάλωτοι. Αυτό έχει να κάνει κυρίως με τη νοοτροπία που έχουν μεγαλώσει αυτά τα παιδιά, ότι οι υπόλοιποι άνθρωποι γύρω τους, οι μη Κρητικοί, αυτοί που δεν είναι “δικοί” τους, οι διαφορετικοί, μπορούν να θεωρηθούν αντικείμενα και μπορούμε να τα κλοτσάμε, να τα χτυπάμε».

Ο 30χρονος νοσηλεύτηκε στο Νοσοκομείο Ρεθύμνου όπου του έγιναν τουλάχιστον 8 ράμματα στο βλέφαρο και τα ζυγωματικά, ενώ έχει δύο μεγάλα αιματώματα και στα δύο μάτια και το ένα μάτι κλειστό από τις μελανιές.